《邓尉探梅》
清代·王季珠

生性厌尘俗，绝俗免烦恼。而况伏井蛙，怎比离樊鸟。

年年春及初，邓巅花多少。蹑屐陟高岗，仙香袭襟抱。

系余有所思，路人莫能晓。人爱花色佳，花笑人容老。

少壮曾几时，立业苦不早。今日折一枝，还算相逢巧。

冉冉东皇归，落红无人扫。繁华一过眼，徒说虚花好。

广平赋未裁，和靖诗先草。临别各依依，含情莫倾倒。

既结不解缘，一见缘岂了。

作者简介：字馨吾，诸生。顾山人，居镇东，额曰旷庐，莳花种竹，吟啸其中。诗规陆放翁，书法赵松雪。著有旷庐草诗集。